Balogh István

*Tükörkép sírva fakad\**

Szentháromság eltűnt szobra Tiszánk fölött.

Papírsárkány imbolyog.

Zsineg Fiú kezében.

Atya tüzet rak a parton.

Narancs Égen azúr Nap szipákol.

Csillagok nevetik előbb. Száz éve már siratják.

Keservesen. Göncöl kereke megroggyan.

Eltörik a szekér szárnya. Ökör dülledt szeme

Százkarátos gyémánt. Szivárvány

Mégsem kell senkinek. Királykisasszonyok

Köhögnek csúnyán, tébécések.

Koldus nagy ívben kerüli őket.

Vörös az Ég, Napunk pokolszín.

Úristen nyársat hegyez. Jézus ideges.

- Én szeretem a sült szalonnát!

A Fiú vár. Hasa lapos.

Valami jászol rég elkorhadt.

Három király Jákob lajtorjáján fölfelé.

Imaginális zene csont bosszúfagyban.

Karddal vágott irtás.

Fejekből szőtt férfikórus énekel égre.

Véres koszorúban jégvirágok.

„Boldogasszony Anyánk!”

Szégyenében szentelt szobrunk

Hajszálrepedésben.

Gyertya lángocskáját kioltja veszett vihar.

Homokkő torzókat angyalok törnek

Rézmozsárban.\*\*

Szökőkutat ültetnek szobor hűlt helyére.

Kapával vágnak fészket, abba hajítják.

Mint a krumplit.

Villám cikáz, felhő hasad.

Valahol messze-messze.

Dörög. Mordul. Acsarog.

Városháza lángra lobban.\*\*\*

Sanctus Stephanus toronymáglya.

Szentlélek hógalambjai

Röpködnek szerte galaxisokban.

 *2022. december 17 – 2023. január 18 – március 21.*

\* Emlékezés az 1849. február másodikán kezdődött zentai tragédiára, a Véres Gyertyaszentelőre. Előző nap a szerb csapatok elérték Zenta határát. A város védelmi parancsnokságának egy része nem fogadta el a megadásra szólító ultimátumot, hanem visszaküldték a parlamenter fejét. A szerbek túlereje elől menekülni kezdett a lakosság, de a másnapi támadásban a szerbek elfoglalták a várost, lezárták, s a két hétig tartó vérengzésben 2000–2800 magyart le-kaszaboltak. A városháza előtti Szentháromság szobor körül a levágott fejek-ből tornyot kezdtek építeni, amelyet a szerb tisztek egy része nyomására abbahagytak.

\*\* 1915-ben elbontották a városháza előtti szétrepedezett homokkőből faragott Szentháromság-szobrot. A zentaiak szerint isten büntetése volt a szobor porla-dása, mert a Szabadkáról Zentára átirányított a helyiek számára ismeretlen honvédőrnagyot, a város nemzetőrségének leendő parancsnokát, a városi hangadók pravoszláv vallása miatt árulónak nevezték, és biztatásukra egy csoport garázda meglincselte. Ezután megjelent a szerb parlamenter, akit szin-tén megöltek, tehát nem a lakosság érdekei szerint cselekedtek, ezét került sor a magyar szabadságharc egyik legnagyobb vérengzésére.

\*\*\* Húsvéthétfőn, 1911. április 16-án, délután öt óra tájban a régi városháza, majd nem sokkal később a főtéri Szent István-plébániatemplom is kigyulladt és leégett. A helyi hiedelem szerint, a Véres Gyertyaszentelő előidézése miatt a városra haragjában sújtott az Isten.